ለመጪው ምርጫ ስኬት የባለደርሻ አካላት ሚና ከፍተኛ ነው – መንግስት ኮሙኒኬሽን
የጽ/ቤቱ ሚኒስትር ደኤታ አቶ እውነቱ ብለታ ዛሬ ለጋዜጠኞች በሠጡት መግለጫ ላይ እንዳመለከቱት በመጪው ግንቦት 16 የሚካሄደውን ምርጫ የተሳካ ለማድረግ ህብረተሰቡ፣ መንግሥትና ተፎካካሪ የፓለቲካ ፓርቲዎች ግንባር ቀደም ሚና ሊጫወት ይገባል።ምርጫው ሰላማዊና ፍትሃዊ እንዲሆን የፖለቲካ ፓርቲዎች በአገሪቱ የጸደቀውን የምርጫ ስነ-ምግባር ደንብ በአግባቡ መከተል ይገባቸዋል ያሉት አቶ እውነቱ ቅሬታ ካላቸው በደንቡ መሠረት ቅሬታቸውን ለኢትዮጵያ ብሄራዊ ለምርጫ ቦርድ በማቅረብና በመወያየት ቅሬታቸውን መፍታት እንደሚችሉ አስታውቀዋል።ምርጫው የሕዝብን ሉዓላዊ የሥልጣን ባለቤትነትና የሕግ የበላይነትን የሚያረጋግጥ በመሆኑ በምርጫው ሂደት ውስጥ ሕግን ጥሶ የሚገኝ ግለሰብም ይሁን የፖለቲካ ፓርቲ ሕጉ በሚፈቅደው መሠረት ተጠያቂ እንደሚሆን አቶ አውነቱ አስገንዝበዋል።ኢትዮጵያ ከዚህ በፊት አራት የተሳኩ ጠቅላላ ምርጫዎችን ማካሄዷን የገለጹት ሚኒስትር ደኤታው ከነዚህ ምርጫዎች የተገኙ ልምዶችን በግብዓትነት በመጠቀም መጪውን ምርጫ የበለጠ ስኬታማ ለማድረግ የሚያስችሉ ሥራዎች እየተካሄዱ መሆኑን ተናግረዋል።እስካሁን በኢትዮጵያ በተደረጉት አገራዊ ምርጫዎች መምረጥ ከሚችለው የህብረተሰብ ክፍል ውስጥ ከ90 በመቶ በላይ ሕዝብ መሳተፉን የጠቆሙት አቶ እውነቱ ዘንድሮ ለአምስተኛው ጊዜ በሚካሄደው ጠቅላላ ምርጫም ከ36 ሚሊዮን በላይ ሕዝብ ይሳተፋል ትብሎ እንደሚጠበቅ ተናግረዋል።ለመጪው ምርጫ እየተካሄደ ባለው የመራጮች ምዝገባ ህብረተሰቡ ሰፊ ተሳትፎ እያደረገ መሆኑን የጠቀሱት አቶ አውነቱ ተሳትፎውም ህብረተሰቡ ሕገ መንግሥታዊ መብቱን የመጠቀም ልምዱ ባለፉት 20 ዓመታት እያደገ መምጣቱን ያሳያል ብለዋል።የመንግሥት ኮምኒኬሽን ጉዳዮች ጽ/ቤት በምርጫውና ተያያዥ ጉዳዮች ላይ ያሉትን ወቅታዊ መረጃዎች ለህብረተሰቡ በቀጥታ በማድረስ ለምርጫው ስኬታማነት የበኩሉን ሚና እንደሚጫወት ሚኒስትር ደኤታው መናገራቸውን ዋልታ ኢንፎርሜሽን ማዕከል ዘግቧል።